

**Τμήμα**

 **Οικονομικών Επιστημών**

**Διατμηματικό Πρόγραμμα Μεταπτυχιακών Σπουδών**

***«Διαχείριση της μαζικής μετανάστευσης και πληθυσμών σε κίνηση»***

Μ2.3

Οδηγός Σπουδών του ΠΜΣ

του τρέχοντος ακαδημαϊκού έτους

(με το σύνολο των πιστωτικών μονάδων ECTS του ΠΜΣ και τα προσδοκώμενα μαθησιακά αποτελέσματα του ΠΜΣ)

Ιανουάριος 2024

**Περιεχόμενα**

[Αριστοτέλειο Πανεπιστήμιο Θεσσαλονίκης 3](#_Toc163209996)

[Τμήμα Οικονομικών Επιστημών 3](#_Toc163209997)

[**Διοίκηση Τμήματος** 3](#_Toc163209998)

[**Υπηρεσίες Διοίκησης** 3](#_Toc163209999)

[**Επικοινωνία** 3](#_Toc163210000)

[Διατμηματικό Πρόγραμμα Μεταπτυχιακών Σπουδών 4](#_Toc163210001)

[**Ίδρυση** 4](#_Toc163210002)

[**Διεύθυνση Διατμηματικού Προγράμματος Μεταπτυχιακών Σπουδών** 4](#_Toc163210003)

[**Γραμματειακή Υποστήριξη** 4](#_Toc163210004)

[**Στοιχεία Επικοινωνίας** 4](#_Toc163210005)

[**Αντικείμενο και Σκοπός** 5](#_Toc163210006)

[**Αποκτώμενα Προσόντα** 5](#_Toc163210007)

[**Μαθησιακά Αποτελέσματα** 5](#_Toc163210008)

[**Δομή Προγράμματος** 5](#_Toc163210009)

[**Χρονική Διάρκεια Σπουδών** 6](#_Toc163210010)

[**Ακαδημαϊκό Ημερολόγιο** 6](#_Toc163210011)

[**Μεταπτυχιακή Διπλωματική Εργασία** 7](#_Toc163210012)

[**Αξιολόγηση γνώσεων** 11](#_Toc163210013)

[**Πλήρης πολιτική εξαίρεσης** 13](#_Toc163210014)

[**Υποχρεώσεις και δικαιώματα μεταπτυχιακών φοιτητών/τριων** 13](#_Toc163210015)

[**Αξιολόγηση Προγράμματος Σπουδών** 14](#_Toc163210016)

[**Πρόγραμμα Σπουδών 2023-2024** 14](#_Toc163210017)

[**Φοιτητικές Παροχές** 15](#_Toc163210018)

[**Ακαδημαϊκή Ταυτότητα** 15](#_Toc163210019)

[**Ασύρματο Δίκτυο** 15](#_Toc163210020)

[**Σίτιση** 15](#_Toc163210021)

[**Στέγαση** 15](#_Toc163210022)

[**Υπηρεσίες Υγείας** 15](#_Toc163210023)

[**Υπηρεσίες ΑΜΕΑ** 16](#_Toc163210024)

[**Αθλητικό Κέντρο** 16](#_Toc163210025)

[**Υπηρεσίες Υποστήριξης Σπουδών** 17](#_Toc163210026)

[**Ιδρυματικός Λογαριασμός Χρήστη** 17](#_Toc163210027)

[**Ηλεκτρονική Γραμματεία** 17](#_Toc163210028)

[**Υπηρεσίες Κεντρικής Βιβλιοθήκης** 17](#_Toc163210029)

[**Βιβλιοθήκη Σχολών Νομικής - ΚΟΕ** 18](#_Toc163210030)

[**Πρόγραμμα Μαθημάτων και Αιθουσών** 18](#_Toc163210031)

[**Ηλεκτρονικά Μαθήματα** 18](#_Toc163210032)

[**Ηλεκτρονικοί Πόροι** 18](#_Toc163210033)

**Αριστοτέλειο Πανεπιστήμιο Θεσσαλονίκης**

Το [Αριστοτέλειο Πανεπιστήμιο Θεσσαλονίκης](https://www.auth.gr/) είναι το μεγαλύτερο δημόσιο Ανώτατο Εκπαιδευτικό Ίδρυμα της χώρας. Το ΑΠΘ ιδρύθηκε το 1925 (3341/14-6-25) και σήμερα αναγνωρίζεται ευρέως ως ένα ζωντανό κέντρο μάθησης και έρευνας που εμπνέεται από μια μακρά παράδοση ακαδημαϊκών επιτευγμάτων. Το ΑΠΘ περιλαμβάνει 10 σχολές που αποτελούνται από 40 τμήματα και 1 μονοτμηματική Σχολή. Η πανεπιστημιούπολη βρίσκεται στο κέντρο της πόλης της Θεσσαλονίκης σε έκταση περίπου 430.000 m2, ενώ ορισμένες από τις εγκαταστάσεις του, είτε εκπαιδευτικές είτε διοικητικές, βρίσκονται εκτός της πανεπιστημιούπολης ή σε άλλες πόλεις.

**Τμήμα Οικονομικών Επιστημών**

Το Τμήμα Οικονομικών Επιστημών Από την ίδρυσή του το 1925 το Τμήμα υπηρετεί με συνέπεια το μακροπρόθεσμο σκοπό λειτουργίας του, δηλαδή να παρέχει την απαραίτητη θεωρητική και πρακτική γνώση για άσκηση της Οικονομικής Επιστήμης, να ερευνά θέματα που σχετίζονται με το αντικείμενο της Εφαρμοσμένης Οικονομικής, της Οικονομικής θεωρίας και Πολιτικής και της Διοίκησης των Επιχειρήσεων, καθώς επίσης και να συμβάλλει στην κατοχύρωση του Οικονομολογικού επαγγέλματος. Από την ίδρυση του το Τμήμα στεγάζεται στο κτήριο Νομικής Οικονομικών Επιστημών στην Πανεπιστημιούπολη που βρίσκεται επι της οδού Εγνατίας.

**Διοίκηση Τμήματος**

Πρόεδρος: Μωυσής Σιδηρόπουλος, Καθηγητής

Αναπληρωτής Πρόεδρος: Αλέξανδρος Διαμαντίδης, Αναπληρωτής Καθηγητής

**Υπηρεσίες Διοίκησης**

Προϊσταμένη Γραμματείας : Ελένη Εμμανουήλ

email: eleniemm@econ.auth.gr, τηλ: +30 2310 995230

Γραμματειακή υποστήριξη ΔΠΜΣ: Αγγελική Τριανταφυλλίδου,

email: taggelik@auth.gr τηλ: +30 2310 996484

**Επικοινωνία**

<https://www.econ.auth.gr/>

Πανεπιστημιούπολη, 54126, Θεσσαλονίκη, email: info@econ.auth.gr

**Διατμηματικό Πρόγραμμα Μεταπτυχιακών Σπουδών**

**Ίδρυση**

Το Διατμηματικό Πρόγραμμα Μεταπτυχιακών Σπουδών «Διαχείριση της μαζικής μετανάστευσης και πληθυσμών σε κίνηση» σχεδιάστηκε το 2023 ως το πρώτο Διατμηματικό Πρόγραμμα Μεταπτυχιακών Σπουδών που υλοποιείται στο ΑΠΘ στο εν λόγω πεδίο. Με τις διατάξεις του ν. 4485/2017 (Α ́114) το Δ.Π.Μ.Σ. λειτουργεί από το ακαδημαϊκό έτος 2022-2023 (ΦΕΚ 4329/12-8-2022 τ. Β΄) με τίτλο: « Διαχείριση της μαζικής μετανάστευσης και πληθυσμών σε κίνηση» (**MSc. Management of Mass Migration and of people on the move)**. Το ΔΠΜΣ δεν έχει ειδικεύσεις.

**Διεύθυνση Διατμηματικού Προγράμματος Μεταπτυχιακών Σπουδών**

Διευθυντής:

Γρηγόρης Ζαρωτιάδης, Καθηγητής Βιομηχανικής Ανάπτυξης

Μέλη Συντονιστική Επιτροπής:

Ανδρέας Τάκης, Επίκουρος Καθηγητής Φιλοσοφίας Δικαίου

 Βασίλης Περγαντής, Επίκουρος Καθηγητής Δημόσιου Διεθνούς Δικαίου

Μαρία Καβάλα, επίκουρη καθηγήτρια Διακρίσεων και Αποκλεισμών στο Σύγχρονο Κόσμο.

Χρήστος Φραγκονικολόπουλος, Καθηγητής Διεθνών Σχέσεων

**Γραμματειακή Υποστήριξη**

Αγγελική Τριανταφυλλίδου, Ειδικευμένο Διοικητικό Προσωπικό

email: taggelik@auth.gr, τηλ: +30 2310 996484

**Στοιχεία Επικοινωνίας**

https://websites.auth.gr/migration-msc email: taggelik@auth.gr,

**Αντικείμενο και Σκοπός**

Αντικείμενο και σκοπός του Διατμηματικού Προγράμματος Μεταπτυχιακών Σπουδών είναι η παροχή υψηλού επιπέδου μεταπτυχιακής εκπαίδευσης στη διαχείριση της μαζικής μετανάστευσης και πληθυσμών σε κίνηση, η προαγωγή της επιστημονικής γνώσης, και η ικα­νοποίηση των εκπαιδευτικών, ερευνητικών και αναπτυξιακών αναγκών της χώρας στο πεδίο της μαζικής μετανάστευσης και διαχείρισής της.

**Αποκτώμενα Προσόντα**

Η επιτυχής ολοκλήρωση του Δ.Π.Μ.Σ. οδηγεί στο επίπεδο επτά (7) του Εθνικού και Ευρωπαϊκού Πλαισίου Προσόντων σύμφωνα με το άρθρο 47 του ν. 4763/2020 (Α΄254). Εκτός από την επιστημονική και επαγγελματική τους εκπαίδευση, οι απόφοιτοι του προγράμματος MA είναι επίσης σε θέση: 1) Να εφαρμόζουν τη θεωρία στην πράξη, 2) Να επικοινωνούν αποτελεσματικά με τους πληθυσμός σε κίνηση, 3) Να αναζητούν, να αναλύουν και να συνθέτουν δεδομένα και πληροφορίες χρήσιμα για το πεδίο, 4) Να εργάζονται τόσο ατομικά όσο και ομαδικά σε διεθνή και πολυπολιτισμικά περιβάλλοντα, 5) Να προσεγγίζουν το αντικείμενο της δουλειάς τους με κριτικό, καινοτόμο και δημιουργικό τρόπο, 6) Να σέβονται τη διαφορετικότητα και την πολυπολιτισμική διαφορετικότητα, 7) Να είναι επαγγελματικά υπεύθυνος και κοινωνικά ευαίσθητος σε θέματα φύλου, φυσικού περιβάλλοντος και ανθρωπίνων δικαιωμάτων, 8) Να προάγει την ελεύθερη, απροκατάληπτη και κριτική σκέψη.

**Μαθησιακά Αποτελέσματα**

Οι Μεταπτυχιακές Σπουδές αποσκοπούν στην προαγωγή της γνώσης, την ανάπτυξη της έρευνας και των τεχνών, καθώς και την ικανοποίηση των εκπαιδευτικών, ερευνητικών, κοινωνικών, πολιτιστικών και αναπτυξιακών αναγκών της χώρας. Επίσης, στην κατάρτιση επιστημόνων υψηλού επιπέδου ικανών να συμβάλουν σε θεωρητικές και εφαρμοσμένες περιοχές συγκεκριμένων γνωστικών κλάδων, στην εμβάθυνση σε ειδικές θεματικές ενότητες ή επιμέρους κλάδους των γνωστικών αντικειμένων του πρώτου κύκλου σπουδών των οικείων Τμημάτων, καθώς και στην παραγωγή και μετάδοση γνώσεων, τεχνογνωσίας, μεθοδολογιών εργαλείων και ερευνητικών αποτελεσμάτων στον επιστημονικό χώρο που δραστηριοποιείται το κάθε Τμήμα.

**Δομή Προγράμματος**

Το Δ.Π.Μ.Σ. διαρθρώνεται σε τρία (3) εξάμηνα. Στο Α΄ εξάμηνο διδάσκονται πέντε (5) μαθήματα (2 υποχρεωτικών μαθημάτων και 3 επιλογής). Σημειώνεται ότι κάθε ακαδημαϊκό εξάμηνο αντιστοιχεί σε 30 ECTS).

Στο Β΄ εξάμηνο διδάσκονται πέντε (5) μαθήματα (2 υποχρεωτικών μαθημάτων και 3 επιλογής). Σημειώνεται ότι ακαδημαϊκό κάθε εξάμηνο αντιστοιχεί σε 30ECTS.

Στο Γ΄ εξάμηνο εκπονείται μεταπτυχιακή διπλωματική εργασία.

-Στο πρόγραμμα προβλέπεται η διεξαγωγή διπλωματικής εργασίας ή πεδίου, σύμφωνα με τα οριζόμενα του άρθρου 69 του ν. 4957/2022. Το Δίπλωμα Μεταπτυχιακών Σπουδών (Δ.Μ.Σ.) αντιστοιχεί σε σύνολο ενενήντα πιστωτικών μονάδων (90 ECTS). Οι πιστωτικές μονάδες ανά μάθημα είναι οκτώ (8 ECTS) για κάθε Υποχρεωτικό και επτά (7 ECTS) για κάθε επιλογής. Στο σύνολο των σπουδών οι φοιτητές/τριες οφείλουν να παρακολουθήσουν τέσσερα (4) Υποχρεωτικά μαθήματα, καθώς και τέσσερα (4) τουλάχιστον από τα μαθήματα Επιλογής.

Η επίσημη γλώσσα διεξαγωγής του προγράμματος είναι η ελληνική.

**Χρονική Διάρκεια Σπουδών**

Η χρονική διάρκεια φοίτησης στο Δ.Π.Μ.Σ. που οδηγεί στη λήψη του (Δ.Μ.Σ.) ορίζεται κατ’ ελάχιστο ***στα τρία (3) διδακτικά εξάμηνα,*** στα οποία περιλαμβάνεται και ο χρόνος εκπόνησης και κρίσης της μεταπτυχιακής διπλωματικής εργασίας.

Ο ανώτατος επιτρεπόμενος χρόνος ολοκλήρωσης των σπουδών ορίζεται ***σε τέσσερα (4)*** ***εξάμηνα συμπεριλαμβανομένου και της παράτασης.***

Στους μεταπτυχιακούς φοιτητές προβλέπεται η δυνατότητα ***μερικής φοίτησης***, η διάρκεια της οποίας δεν μπορεί να υπερβαίνει το διπλάσιο της κανονικής φοίτησης. Η μερική φοίτηση προβλέπεται για όσους αποδεδειγμένα εργάζονται τουλάχιστον είκοσι (20) ώρες την εβδομάδα και για μη εργαζόμενους μεταπτυχιακούς φοιτητές που αδυνατούν να ανταποκριθούν στις ελάχιστες απαιτήσεις του προγράμματος «πλήρους» φοίτησης και για ιδιαίτερες εξαιρετικά σοβαρές περιπτώσεις, όπως ασθένεια, σοβαροί οικογενειακοί λόγοι, στράτευση, ή άλλοι λόγοι ανωτέρας βίας, για τις οποία αποφασίζει η Επιτροπή Προγράμματος Σπουδών.

Το πρόγραμμα είναι πλήρους και υποχρεωτικής παρακολούθησης για το σύνολο των διδασκόμενων μαθημάτων. Το όριο απουσιών που δικαιούται ο φοιτητής είναι μέχρι τρεις (3) σε κάθε μάθημα, ασχέτως αν πρόκειται για απουσίες δικαιολογημένες ή αδικαιολόγητες.

**Ακαδημαϊκό Ημερολόγιο**

Κάθε εξάμηνο διαρκεί δεκαεπτά (17) εβδομάδες, εκ των οποίων δεκατρείς (13) εβδομάδες για τη διδασκαλία μαθημάτων, ακολουθούμενες από μία (1) εβδομάδα για την αναπλήρωση των χαμένων μαθημάτων, δύο (2) εβδομάδες προετοιμασίας εξετάσεων ή παράδοσης των γραπτών εργασιών, και μία (1) εβδομάδα για τις εξετάσεις. Το εξάμηνο Α ξεκινά στις αρχές Οκτωβρίου κάθε έτους, ενώ το Β εξάμηνο ξεκινά στις αρχές Φεβρουαρίου. Για το ακαδημαϊκό έτος 2023 - 2024, το ακαδημαϊκό ημερολόγιο είναι το εξής:

Α’ Εξάμηνο Σπουδών

* Δηλώσεις μαθημάτων: 9-16 Οκτωβρίου, 2023
* Διδασκαλίες: 9 Οκτωβρίου, 2023 - 12 Ιανουαρίου, 2024
* Εξεταστική: 22 - 30 Ιανουαρίου, 2024

Β’ Εξάμηνο Σπουδών

* Δηλώσεις Μαθημάτων: 1-12 Φεβρουαρίου, 2024
* Διδασκαλίες: 26 Φεβρουαρίου – 7 Ιουνίου, 2024
* Εξεταστική: 10-28 Ιουνίου, 2024
* Υποβολή Διπλωματικών Προτάσεων: 5-16 Ιουνίου, 2024

Γ’ Εξάμηνο Σπουδών

* Εξεταστική: 1-12 Σεπτεμβρίου, 2024
* Αναφορές Προόδου: 15 Οκτωβρίου 2024 & 15 Δεκεμβρίου 2024
* Υποβολή Μεταπτυχιακής Διπλωματικής Εργασίας: 31 Ιανουαρίου, 2025

Αργίες

* 26η Οκτωβρίου, 28η Οκτωβρίου, 17 Νοεμβρίου, 18 Μαρτίου 2024, 25 Μαρτίου, 24 Ιουνίου 2024
* 27 Δεκεμβρίου, 2023 - 7 Ιανουαρίου, 2024
* 29 Απριλίου, 2024 - 12 Μαΐου, 2024

**Μεταπτυχιακή Διπλωματική Εργασία**

Για την εκπόνηση Μεταπτυχιακής Διπλωματικής Εργασίας (Μ.Δ.Ε.), η ΕΠΣ ύστερα από αίτηση του υποψηφίου σε καθορισμένες ημερομηνίες, στην οποία αναγράφεται ο προτεινόμενος τίτλος της μεταπτυχιακής διπλωματικής εργασίας, ο προτεινόμενος επιβλέπων και επισυνάπτεται περίληψη της προτεινόμενης εργασίας, ορίζει τον επιβλέποντα αυτής και συγκροτεί Τριμελή Εξεταστική Επιτροπή για την έγκριση της εργασίας, ένα μέλος της οποίας είναι ο επιβλέπων.

Δικαίωμα επίβλεψης διπλωματικών εργασιών έχουν οι διδάσκοντες των κατηγοριών, όπως αυτές περιγράφονται στο άρθρο 83 του ν. 4957/2022:

Μέλη Δ.Ε.Π., Ειδικού Εκπαιδευτικού Προσωπικού (Ε.Ε.Π.), Εργαστηριακού Διδακτικού Προσωπικού (Ε.ΔΙ.Π.) και Ειδικού Τεχνικού Εργαστηριακού Προσωπικού (Ε.Τ.Ε.Π.) του Τμήματος ή άλλων Τμημάτων του ίδιου ή άλλου Ανώτατου Εκπαιδευτικού Ιδρύματος (Α.Ε.Ι.) ή Ανώτατου Στρατιωτικού Εκπαιδευτικού Ιδρύματος (Α.Σ.Ε.Ι.), με πρόσθετη απασχόληση πέραν των νόμιμων υποχρεώσεών τους, αν το Π.Μ.Σ. έχει τέλη φοίτησης,

ομότιμους Καθηγητές ή αφυπηρετήσαντα μέλη Δ.Ε.Π. του Τμήματος ή άλλων Τμημάτων του ιδίου ή άλλου Α.Ε.Ι.,

συνεργαζόμενους καθηγητές,

εντεταλμένους διδάσκοντες,

επισκέπτες καθηγητές ή επισκέπτες ερευνητές,

ερευνητές και ειδικούς λειτουργικούς επιστήμονες ερευνητικών και τεχνολογικών φορέων του άρθρου 13Α του ν. 4310/2014 (Α’ 258) ή λοιπών ερευνητικών κέντρων και ινστιτούτων της ημεδαπής ή αλλοδαπής.

Τα μέλη της Τριμελούς Εξεταστικής Επιτροπής πρέπει να έχουν την ίδια ή συναφή επιστημονική ειδικότητα με το γνωστικό αντικείμενο του Δ.Π.Μ.Σ.

Η εκπόνηση της Μ.Δ.Ε. διέπεται από τον Κώδικα Ακαδημαϊκής Δεοντολογίας του Α.Π.Θ. Κάθε δημιουργός ή συν-δημιουργός οποιουδήποτε πνευματικού έργου δικαιούται να αναφέρεται και να αναγνωρίζεται ως τέτοιος, απολαμβάνοντας και τα περιουσιακά και ηθικά δικαιώματα/εξουσίες που απορρέουν από το συγκεκριμένο έργο. Κατ’ εξαίρεση, αν το πρωτότυπο πνευματικό δημιούργημα («έργο») είναι το τελικό εξαγόμενο αμειβόμενου ερευνητικού έργου, το οποίο έχει ανατεθεί από φορέα εκτός Α.Π.Θ., τα περιουσιακά δικαιώματα του δημιουργού ή των συν-δημιουργών μπορεί να περιορίζονται βάσει των όρων της σύμβασης με την οποία ανατίθεται το εν λόγω ερευνητικό έργο, ενώ τα ηθικά δικαιώματα παραμένουν στον δημιουργό ή τους δημιουργούς, υποκείμενα στους αναγκαίους -για την εκμετάλλευση/οικονομική αξιοποίηση του παραχθέντος πνευματικού δημιουργήματος- συμβατικούς περιορισμούς.

Το πλήρες κείμενο της διπλωματικής εργασίας ή της τελικής απολογιστικής έκθεσης της διπλωματικής πεδίου πρέπει να κατατεθεί στην εξεταστική επιτροπή τουλάχιστον 2 εβδομάδες πριν την ημερομηνία της εξέτασής της. Η ημερομηνία κατάθεσης/εξέτασης των διπλωματικών εργασιών και των διπλωματικών πεδίου ορίζεται από την ΕΠΣ.

Για την παρουσίαση της Μ.Δ.Ε. προβλέπεται η θετική εισήγηση της Τριμελούς Εξεταστικής Επιτροπής. Σε περίπτωση που η υποστήριξη της Μ.Δ.Ε. πραγματοποιείται δημόσια ορίζεται συγκεκριμένη ημερομηνία και τόπο από τη Σ.Ε. του Δ.Π.Μ.Σ.

Μετά την υποστήριξη της Μ.Δ.Ε. συντάσσεται πρακτικό στο οποίο αναφέρεται ο επιμέρους βαθμός κάθε μέλους της Τριμελούς Εξεταστικής Επιτροπής, ο μέσος όρος της βαθμολογίας καθώς και τυχόν παρατηρήσεις ή επισημάνσεις.

Κατόπιν της έγκρισής της από την Επιτροπή, αναρτάται υποχρεωτικά στο διαδικτυακό τόπο της Σχολής.

Αν η κρίση της Μ.Δ.Ε. είναι αρνητική, ο μεταπτυχιακός φοιτητής μπορεί να υποβάλλει την εργασία του ενσωματώνοντας τις επισημάνσεις για τη βελτίωσή της σε χρονικό διάστημα που ορίζει η Τριμελής Εξεταστική Επιτροπή. Αν και η δεύτερη κρίση είναι αρνητική, ο μεταπτυχιακός φοιτητής χάνει το δικαίωμα απονομής του Δ.Μ.Σ.

Σε εξαιρετικές περιπτώσεις, αν υφίσταται αντικειμενική αδυναμία ή σπουδαίος λόγος, είναι δυνατή η αντικατάσταση του επιβλέποντα ή μέλους της Τριμελούς Εξεταστικής Επιτροπής καθώς και αλλαγή του θέματος της Μ.Δ.Ε. μετά από απόφαση Επιτροπής Προγράμματος Σπουδών.

Για να θεωρείται επιτυχής η εξέταση Μεταπτυχιακής Διπλωματικής Εργασίας (με δημόσια παρουσίαση αυτής), αυτή θα πρέπει να αξιολογείται με βαθμό >6/10 για να θεωρηθεί επιτυχής. Εφόσον το κρίνουν οι εξεταστές μπορεί να ζητήσουν διορθώσεις, προσθήκες, ώστε η ποιότητα της αναφοράς να δικαιολογεί τον τελικό βαθμό.

Αν διαπιστωθεί ζήτημα αντιγραφής ή λογοκλοπής σε εξέταση μαθήματος, σε γραπτή εργασία μαθήματος ή στη διπλωματική εργασία μεταπτυχιακού φοιτητή (βλ. παρακάτω Άρθρο 15 του Κανονισμού), ο φοιτητής φοιτήτρια μηδενίζεται στο μάθημα και δύναται να διαγραφεί από το ΔΠΜΣ ή δε περίπτωση λογοκλοπής στη διπλωματική εργασία, διαγράφεται άμεσα, μετά από εισήγηση της Σ.Ε. και απόφαση της Ε.Π.Σ.

Η γλώσσα συγγραφής των παραπάνω είναι η ελληνική ή η αγγλική (με περίληψη στα Αγγλικά ή τα Ελληνικά ανάλογα με την γλώσσα συγγραφής). Η γραπτή αποτύπωση της Διπλωματικής Ερευνητικής Εργασίας ορίζεται σε κείμενο 10.000-15.000 λέξεις (συμπεριλαμβανομένων των βιβλιογραφικών αναφορών).

**Διπλωματική Πεδίου/Πρακτική άσκηση**

Οι μεταπτυχιακοί φοιτητές μπορούν να αιτηθούν από την Επιτροπή Μεταπτυχιακών Σπουδών (ΕΠΣ), αντί της εκπόνησης Μεταπτυχιακής Διπλωματικής Εργασίας, την πραγματοποίηση Διπλωματικής Πεδίου/Πρακτικής Άσκησης (Δ.Π./Π.Α.). Η Δ.Π./Π.Α. συνίσταται στην διενέργεια πρακτικής άσκησης και την συγγραφή απολογιστικής έκθεσης που θα πρέπει στη συνέχεια να παρουσιαστεί. Η Διπλωματική Πεδίου/Πρακτική Άσκηση θα πρέπει να έχει άμεση συνάφεια με το γνωστικό αντικείμενο του Δ.Π.Μ.Σ. με σκοπό τη σύνδεση των μεταπτυχιακών σπουδών με την πρακτική εφαρμογή τους στο χώρο απασχόλησης ώστε οι ασκούμενοι να αποκτούν εργασιακή εμπειρία και να βιώνουν την εφαρμογή των γνώσεων τους στην πράξη και σε πραγματικές συνθήκες εργασίας.

Η Διπλωματική Πεδίου/Πρακτική Άσκηση μπορεί να πραγματοποιηθεί σε δημόσιους, ιδιωτικούς ή κοινωφελείς φορείς που δραστηριοποιούνται σε πεδία σχετιζόμενα με το γνωστικό αντικείμενο του Δ.Π.Μ.Σ. Ενδεικτικά αναφέρονται οι υπηρεσίες του Υπουργείου Μετανάστευσης και Ασύλου, κεντρικές ή αποκεντρωμένες, δικαστικές αρχές, ο Συνήγορος του Πολίτη, υπηρεσίες της Ευρωπαϊκής Ένωσης με εντολή συναφή με το αντικείμενο σπουδών, όπως το EASO, υπηρεσίες διεθνών οργανισμών που είναι εγκατεστημένες στην ευρύτερη περιοχή της Θεσσαλονίκης όπως η Ύπατη Αρμοστεία του ΟΗΕ και ο Διεθνής Οργανισμός Μετανάστευσης, υπηρεσίες ή νομικά πρόσωπα ΟΤΑ α΄ και β΄ βαθμού, φορείς της κοινωνίας των πολιτών που δραστηριοποιούνται καταστατικά για την προάσπιση των δικαιωμάτων των μεταναστών και προσφύγων ή την υποστήριξη και προαγωγή της κοινωνικής τους ένταξης, κ.α.

Η αίτηση υποβάλλεται στη Γραμματεία του Δ.Π.Μ.Σ. μέχρι το τέλος του Β’ εξαμήνου σπουδών και αναγράφει τον προτεινόμενο φορέα για τη διεξαγωγή της διπλωματικής πεδίου/πρακτικής άσκησης, καθώς και τον προτεινόμενο επιβλέποντα, ο οποίος μπορεί να είναι διδάσκων στο ΔΠΜΣ ή εντεταλμένο για τον σκοπό αυτό στέλεχος του προτεινόμενου φορέα. Σχετικά με την αποδοχή της αίτησης αποφασίζει η Επιτροπή Προγράμματος Σπουδών, μετά από εισήγηση της Σ.Ε. Την Διπλωματική Πεδίου/Πρακτική Άσκηση συντονίζει ο Υπεύθυνος Διπλωματικής Πεδίου/Πρακτικής Άσκησης (Συντονιστής Δ.Π./Π.Α) ο οποίος είναι διδάσκων στο Δ.Π.Μ.Σ. και ορίζεται επίσης από την ΕΠΣ., μετά από εισήγηση της ΣΕ του Δ.Π.Μ.Σ.

Για τον σκοπό της ανάπτυξης της Δ.Π./Π.Α., η ΕΠΣ μπορεί να συνάπτει με τους ως άνω φορείς προγραμματικές συμφωνίες και μνημόνια συνεργασίας που προσδιορίζουν τις υποχρεώσεις που αμοιβαία αναλαμβάνουν ο φορέας της άσκησης και οι εκάστοτε ασκούμενοι σε αυτόν φοιτητές, λαμβάνοντας ιδίως μέριμνα για την ασφαλή διεξαγωγή της άσκησης. Πριν την έναρξη της Πρακτικής Άσκησης συμπληρώνεται για κάθε φοιτητή Ειδικό Έντυπο, υπογεγραμμένο από τον Συντονιστή Π.Α., τον φοιτητή και το αρμόδιο στέλεχος του φορέα άσκησης σχετικά με τους όρους με τους οποίους θα πραγματοποιείται η Π.Α. καθώς και το αναλυτικό ωρολόγιο πρόγραμμα αυτής.

Από κάθε ασκούμενο φοιτητή κατατίθεται διμηνία έκθεση πεπραγμένων (περιγραφή δράσεων που διεξήγε σε συνάφεια με ειδικά γνωστικά αντικείμενα του ΔΠΜΣ, καθώς και αντιπροσωπευτικό οπτικοακουστικό υλικό), υπογεγραμμένη από τον επιβλέποντα.

Με την ολοκλήρωση του σταδίου της Πρακτικής Άσκησης, κάθε φοιτητής υποβάλλει τελική απολογιστική έκθεση 4.000 λέξεων και αναλαμβάνει την υποχρέωση είτε να ανακοινώσει το περιεχόμενό της ή μέρος αυτής (προφορικά ή σε μορφή αναρτημένης ανακοίνωσης) σε κάποιο Επιστημονικό Συνέδριο ή Συμπόσιο ή Ημερίδα της ημεδαπής ή αλλοδαπής με πρακτικά συνεδρίων με τη μορφή σύντομης εργασίας/παρέμβασης, είτε να την παρουσιάσει σε σχετική ημερίδα που θα διοργανώνει το μεταπτυχιακό πρόγραμμα για την παρουσίαση όλων των εκθέσεων των διπλωματικών πεδίου/πρακτικής άσκησης.

Τόσο η Διπλωματική Μεταπτυχιακή Εργασία, όσο και η Διπλωματική Πεδίου/Πρακτική Άσκηση, αντιστοιχούν σε 30 πιστωτικές μονάδες (ECTS), οι οποίες αποτυπώνουν συνολικά τον φόρτο του ασκούμενου φοιτητή για την ολοκλήρωσή της διπλωματικής που επέλεξε.

**Αξιολόγηση γνώσεων**

Ο τρόπος εξέτασης των μαθημάτων καθορίζεται από τους διδάσκοντες/διδάσκουσες και μπορεί να περιλαμβάνει γραπτές, προφορικές εξετάσεις, ή εκπόνηση εργασιών ή συνδυασμό των ανωτέρω.

Το πρόγραμμα σπουδών αξιολογείται από τους μεταπτυχιακούς φοιτητές μετά το τέλος του πρώτου έτους σπουδών ως προς το περιεχόμενο, την αποτελεσματικότητα και τον βαθμό επίτευξης των στόχων του, μέσω ειδικού ερωτηματολογίου.

Ο τρόπος αξιολόγησης ορίζεται από τον διδάσκοντα του κάθε μαθήματος στην έναρξη του ακαδημαϊκού εξαμήνου. Το ποσοστό συμμετοχής σε άλλες εκπαιδευτικές δραστηριότητες (σε εργαστηριακές ασκήσεις, εργασιών και σεμιναρίων όπου προβλέπεται) καθορίζεται στον τελικό βαθμό του κάθε μαθήματος για κάθε μάθημα ξεχωριστά, έπειτα από εισήγηση του διδάσκοντα κάθε μαθήματος και εγκρίνεται από την Συντονιστική Επιτροπή του Δ.Π.Μ.Σ.

Η βαθμολογική κλίμακα για την αξιολόγηση της επίδοσης των μεταπτυχιακών φοιτητών/τριών ορίζεται από μηδέν (0) έως δέκα (10), ως εξής:

* Άριστα (8,5 έως 10)
* Λίαν Καλώς (6,5 έως 8,5 μη συμπεριλαμβανομένου)
* Καλώς (6 έως 6,5 μη συμπεριλαμβανομένου)
* Προβιβάσιμος βαθμός είναι το έξι (6) και οι μεγαλύτεροί του.

Η παρακολούθηση των μαθημάτων ή οποιασδήποτε άλλης εκπαιδευτικής δραστηριότητας είναι υποχρεωτική. Ένας μεταπτυχιακός φοιτητής/τρια θεωρείται ότι έχει παρακολουθήσει κάποιο μάθημα (και επομένως έχει δικαίωμα συμμετοχής στις εξετάσεις) μόνο αν έχει παρακολουθήσει τουλάχιστον 13 εβδομαδιαίες τρίωρες διαλέξεις (39 ωρών) των θεωρητικών ωρών του μαθήματος. Σε αντίθετη περίπτωση, ο μεταπτυχιακός φοιτητής/τρια υποχρεούται να παρακολουθήσει εκ νέου το μάθημα κατά το επόμενο ακαδημαϊκό έτος. Οι παρουσίες των φοιτητών/τριών στα μαθήματα είναι υποχρεωτικές. Αν συντρέχουν σοβαροί λόγοι, οι μεταπτυχιακοί φοιτητές μπορούν να απουσιάσουν μέχρι και το 1/3 των ωρών διδασκαλίας κάθε μαθήματος. Σε περίπτωση που οι απουσίες σε κάθε μάθημα ξεπερνά το 1/3 των ωρών του μαθήματος τότε ο φοιτητής/η φοιτήτρια υποχρεούται να επαναλάβει το μάθημα.

Δύναται σε περίπτωση έκτακτων αναγκών ή σε λόγους ανωτέρας βίας να διεξάγονται εξετάσεις με τη χρήση ηλεκτρονικών μέσων, εφόσον έχει διασφαλιστεί το αδιάβλητο της διαδικασίας της αξιολόγησης.

Στις περιπτώσεις ασθένειας ο διδάσκων να διευκολύνει, με όποιον τρόπο θεωρεί ο ίδιος πρόσφορο, τον φοιτητή/την φοιτήτρια (π.χ. προφορική ή εξ αποστάσεως εξέταση).

Ο βαθμός του Δ.Μ.Σ. προκύπτει από τον σταθμικό μέσο όρο των μαθημάτων του Π.Μ.Σ. και της Μεταπτυχιακής Διπλωματικής Εργασίας (η στάθμιση γίνεται από τις πιστωτικές μονάδες των μαθημάτων και της Μ.Δ.Ε.) και υπολογίζεται, με ακρίβεια δεύτερου δεκαδικού ψηφίου, με τον ακόλουθο τρόπο:

O βαθμός κάθε μαθήματος και της Μ.Δ.Ε. (όπου προβλέπεται), πολλαπλασιάζεται με τον αντίστοιχο αριθμό πιστωτικών μονάδων (ECTS) και το άθροισμα των γινομένων διαιρείται με τον ελάχιστο αριθμό πιστωτικών μονάδων που απαιτούνται για τη λήψη του Δ.Μ.Σ.

Ο μαθηματικός τύπος έχει ως εξής:

|  |
| --- |
| ***Βαθμός Δ.Μ.Σ. = (Βαθμός μαθήματος 1 Χ ECTS μαθήματος 1 + Βαθμός μαθήματος 2 Χ ECTS μαθήματος 2 + …+ Βαθμός μεταπτυχιακής διπλωματικής εργασίας Χ ECTS μεταπτυχιακής διπλωματικής εργασίας) / Συνολικός αριθμός ECTS.*** |

**Πλήρης πολιτική εξαίρεσης**

Κάθε ακαδημαϊκό έτος, το 30% των εισερχομένων μεταπτυχιακών φοιτητών/τριών λαμβάνει πλήρη χρηματοδότηση από τη Σχολή Δημοσιογραφίας και Μέσων Μαζικής Επικοινωνίας σε εφαρμογή του άρθρου 35 ΦΕΚ 4485/2017. Η απονομή βασίζεται στο Εθνικό διάμεσο διαθέσιμο ισοδύναμο εισόδημα, και επομένως οι δικαιούχοι είναι μόνο Έλληνες φοιτητές.

**Υποχρεώσεις και δικαιώματα μεταπτυχιακών φοιτητών/τριων**

Οι μεταπτυχιακοί/ες φοιτητές/τριες που γίνονται δεκτοί/ες στο Δ.Π.Μ.Σ. υποχρεούνται:

* + Να παρακολουθούν ανελλιπώς τα μαθήματα του Δ.Π.Μ.Σ. Η παρακολούθηση των μαθημάτων και των ασκήσεων είναι υποχρεωτική. Παρεκκλίσεις επιτρέπονται μόνο για σοβαρούς αιτιολογημένους λόγους. Δεν επιτρέπονται πάνω από τρεις (3) απουσίες σε κάθε μάθημα.
	+ Να συμμετέχουν στο σύνολο των εκπαιδευτικών και ερευνητικών δραστηριοτήτων.
	+ Να υποβάλουν εμπρόθεσμα τις δηλώσεις μαθημάτων κάθε εξάμηνο.
	+ Να υποβάλλουν μέσα στις προβλεπόμενες προθεσμίες τις εργασίες που απαιτούνται για κάθε μάθημα.
	+ Να προσέρχονται στις εξετάσεις.
	+ Να υποβάλλουν στη Γραμματεία, μαζί με την προς αξιολόγηση διπλωματική τους εργασία, υπεύθυνη δήλωση ότι δεν εμπεριέχονται στοιχεία λογοκλοπής.
	+ Να καταβάλλουν τα τέλη φοίτησης εντός των ημερομηνιών που ορίζονται.
	+ Να έχουν τακτοποιήσει όλες τις οικονομικές τους υποχρεώσεις, καθώς και όποια άλλη υποχρέωση προς το Ίδρυμα, πριν από την ορκωμοσία. Σε αντίθετη περίπτωση, δεν θα έχουν δικαίωμα να ορκιστούν ή/και να παραλάβουν το δίπλωμα μεταπτυχιακών σπουδών.
	+ Εφόσον έχουν λάβει υποτροφία, να προσφέρουν ανταποδοτικό έργο, εφόσον αυτό προβλέπεται (φροντιστηριακά μαθήματα, συμβολή στη βιβλιοθήκη και στην έρευνα και όπου υπάρχει ανάγκη στις υπηρεσίες του Πανεπιστημίου).
	+ Να σέβονται και να τηρούν τις αποφάσεις των οργάνων του μεταπτυχιακού καθώς και την ακαδημαϊκή δεοντολογία. Αδυναμία τήρησης των παραπάνω, χωρίς τεκμηριωμένη δικαιολογία, μπορεί να οδηγήσει σε αποτυχία σε μάθημα ή σε αποκλεισμό από το πρόγραμμα.

Η παράλληλη φοίτηση σε μεταπτυχιακό πρόγραμμα σπουδών του ίδιου ή άλλου Τμήματος, του ίδιου ή άλλου Α.Ε.Ι. δεν είναι δυνατή καθώς αντίκειται στους κανονισμούς.

**Αξιολόγηση Προγράμματος Σπουδών**

Σε εξαμηνιαία βάση πραγματοποιείται μέσω της ιστοσελίδας της ΜΟ.ΔΙ.Π (Μονάδας Διασφάλισης Ποιότητας του Α.Π.Θ) ([https://qa.auth.gr](https://qa.auth.gr/)) η αξιολόγηση μαθημάτων και διδασκόντων από τους φοιτητές/τριες του μεταπτυχιακού. Η αξιολόγηση είναι ανώνυμη και η συμμετοχή των φοιτητών/τριων κρίνεται απαραίτητη. Στο σύστημα της ΜΟΔΙΠ είναι διαθέσιμος ο e-Οδηγός Σπουδών του Μεταπτυχιακού Προγράμματος σε ελληνικά και αγγλικά, καθώς και τα βιογραφικά σημειώματα των μελών του Τμήματος.

**Πρόγραμμα Σπουδών 2023-2024**

|  |
| --- |
| **Διαχείριση της Μαζικής Μετανάστευσης και Πληθυσμών σε Κίνηση** |
| Α΄ΕΞΑΜΗΝΟ (30 ECTS) |
| Τίτλος μαθήματος | Τύπος μαθήματος | ECT S | Διδάσκων/-ουσα |
| Μεταναστευτικό Δίκαιο: διεθνές, ευρωπαϊκές και εθνικές διαστάσεις. | Υ | 8 | Β. Περγαντής, Α. Τάκης |
| Η δημοσιογραφική κάλυψη και έρευνα στη μετανάστευση. | Υ | 8 | Σ. Καϊτατζή-Γουίτλοκ, Ι. Κωσταρέλλα, Ν. Παναγιώτου |
| Πολιτισμική Διαμεσολάβηση | E | 7 | Μ. Καβάλα |
| Ιστορικές καταβολές του φαινομένου | E | 7 | Κ. Τζιάρας |
| Διεθνείς σχέσεις και πληθυσμοί σε κίνηση.  | Ε | 7 | Θ. Τζήμας |
| **Β΄ΕΞΑΜΗΝΟ (30 ECTS)** |
| Οικονομικά της μετανάστευσης – αιτίες κι επιπτώσεις. | Υ | 8 |  |
| Πολιτικές θεωρίες και πρακτικές, προσφυγικό και πληθυσμοί σε κίνηση. | Υ | 8 | Σπ. Μαρκέτος |
| Μέσα κοινωνικής δικτύωσης και πληθυσμοί σε κίνηση | E | 7 | Ι. Κωσταρέλλα, Π. Καλφέρλη |
| Προσφυγικό Δίκαιο: διεθνείς, ευρωπαϊκές και εθνικές διαστάσεις | E | 7 | Α. Τάκης, Β. Περγαντής |
| Διοίκηση δομών υποδοχής και φιλοξενίας | E | 7 | Ε. Πετρίδου |
| Οικονομικά της μετανάστευσης – αιτίες κι επιπτώσεις. | Ε | 7 | Γ. Ζαρωτιάδης |
| **Γ΄ΕΞΑΜΗΝΟ (30 ECTS)** |
| Μεταπτυχιακή Διπλωματική Εργασία | Υ | 30 | Κατόπιν ανάθεσης |

**Φοιτητικές Παροχές**

**Ακαδημαϊκή Ταυτότητα**

Με την ολοκλήρωση της διαδικασίας ενεργοποίησης του Ιδρυματικού Λογαριασμού Χρήστη είναι δυνατή η υποβολή ηλεκτρονικής αίτησης για την απόκτηση Ακαδημαϊκής Ταυτότητας (<https://academicid.minedu.gov.gr/foitites-aitiseis.html>). Πρόκειται για ηλεκτρονική υπηρεσία του Υπουργείου Παιδείας και Θρησκευμάτων μέσω της οποίας οι φοιτητές και προσωπικό αποκτούν την ακαδημαϊκή τους ταυτότητα και ταυτοποιούνται, είτε με ηλεκτρονικό τρόπο είτε με φυσικό τρόπο για τη χρήση φοιτητικών και άλλων παροχών, όπως είναι η πρόσβαση στο Πανεπιστημιακό Γυμναστήριο, η ηλεκτρονική υποβολή βαθμολογίου κ.ά. Τα προνόμια της φοιτητικής ταυτότητας περιλαμβάνουν: έκπτωση 25% στους ναύλους όλων των μέσων μεταφοράς για ταξίδια στην ενδοχώρα (σιδηρόδρομος, λεωφορείο), δωρεάν είσοδο σε μουσεία και αρχαιολογικούς χώρους, καθώς και μειωμένα εισιτήρια για κινηματογράφο, θέατρο και πολιτιστικούς χώρους. Η χρήση της κάρτας είναι αυστηρά προσωπική και χρησιμοποιείται και ως κάρτα Βιβλιοθήκης.

**Ασύρματο Δίκτυο**

Το ΑΠΘ παρέχει εκτεταμένο ασύρματο δίκτυο (<https://it.auth.gr/el/netAccess/Wifi>). Η υπηρεσία παρέχει δωρεάν ασύρματη πρόσβαση στο δίκτυο από τους χώρους του ΑΠΘ είτε σε μέλη ΑΠΘ είτε σε επισκέπτες και η κάλυψη του αυξάνεται σταθερά τα τελευταία χρόνια μέσα από μια σειρά έργων που έχουν υλοποιηθεί.

**Σίτιση**

Το δικαίωμα σίτισης παρέχεται κατόπιν σχετικής αίτησης που υποβάλλεται μετά την εγγραφή στο πρόγραμμα μέσω του <https://register.auth.gr/dining-info>. Η σίτιση γίνεται στην Πανεπιστημιακή Φοιτητική Λέσχη (<https://www.auth.gr/university_unit/pfl/>) η οποία μπορεί να εξυπηρετήσει 1.000 άτομα ημερησίως και βρίσκεται στην ανατολική πλευρά της Πανεπιστημιούπολης στην οδό Εγνατίας.

**Στέγαση**

Οι φοιτητές που αναζητούν στέγαση για σύντομο χρονικό διάστημα μπορούν να επισκεφτούν [τον ιστότοπο του καταλύματος](https://eurep.auth.gr/accommodation-list) του Τμήματος Ευρωπαϊκών Εκπαιδευτικών Προγραμμάτων ΑΠΘ, για περισσότερες πληροφορίες.

**Υπηρεσίες Υγείας**

Όλοι οι φοιτητές του ΑΠΘ, συμπεριλαμβανομένων των αλλοδαπών επισκεπτών, έχουν ίσα δικαιώματα ως προς τις πιθανές ανάγκες τους για υγειονομική περίθαλψη. Η ποιότητα και η έκταση της παρεχόμενης περίθαλψης ορίζεται από σχετικούς νόμους και καθορίζεται από το κοινωνικοοικονομικό περιβάλλον της χώρας. Οι φοιτητές από τις χώρες της ΕΕ θα πρέπει να διαθέτουν «Ευρωπαϊκή Κάρτα Υγείας» που παρέχεται από τις αρμόδιες αρχές της χώρας διαμονής τους. Φοιτητές από χώρες εκτός ΕΕ, υπό την προϋπόθεση ότι δεν διαθέτουν άλλη μορφή ασφάλισης υγείας, μπορούν επίσης

να έχουν πρόσβαση στην πρωτοβάθμια περίθαλψη, επιδεικνύοντας την ακαδημαϊκή φοιτητική τους ταυτότητα μαζί με το έγγραφο ταυτότητάς τους, έως ότου τους χορηγηθεί Αριθμός Κοινωνικής Ασφάλισης (ΑΜΚΑ) κατά τη λήψη της άδειας διαμονής.

Οι υπηρεσίες υγείας που παρέχονται από το ΑΠΘ και παρέχουν καθημερινές βασικές υπηρεσίες πρωτοβάθμιας φροντίδας και συμβουλευτική είναι:

* Η Υπηρεσία Υγείας Φοιτητών (<https://www.auth.gr/en/healthservices-students/>)
* Το Κέντρο Πρωτοβάθμιας Φροντίδας Υγείας ΑΠΘ

(<https://www.auth.gr/en/university_unit/kpfy-en/>)

* Το Κέντρο Συμβουλευτικής και Προσανατολισμού (<https://www.auth.gr/en/university_unit/kesypsy-en/>) παρέχει συμβουλευτική και ψυχολογική υποστήριξη σε φοιτητές που εκφράζουν σχετικές ανάγκες με θέματα όπως: άγχος, δυσκολίες προσαρμογής στο πανεπιστημιακό περιβάλλον ή προβλήματα με τις σπουδές τους, οικογενειακά και προσωπικά προβλήματα, σεξουαλικότητα, ψυχοσωματικά προβλήματα κ.λπ.

**Υπηρεσίες ΑΜΕΑ**

Το Τμήμα εξασφαλίζει διευκολύνσεις σε μεταπτυχιακούς φοιτητές με αναπηρία ή και ειδικές εκπαιδευτικές ανάγκες (προσβασιμότητα, στις υποδομές και διευκόλυνση στον τρόπο εξέτασης). Ειδικά για την προσβασιμότητα τους τα Άτομα με Ειδικές Ανάγκες μπορούν να συμβουλευτούν την ηλεκτρονική λίστα των εγκαταστάσεων που λειτουργούν στο Α.Π.Θ. (<https://www.auth.gr/en/healthservices-en/>).

**Αθλητικό Κέντρο**

Το Πανεπιστημιακό Αθλητικό Κέντρο του ΑΠΘ παρέχει ένα ευρύ φάσμα αθλητικών προγραμμάτων και δραστηριοτήτων με κόστος συνδρομής 20€ ανά ακαδημαϊκό έτος. Η χρήση των εγκαταστάσεων του γυμναστηρίου είναι δυνατή μόνο σε μέλη, και έπειτα από την ολοκλήρωση της εγγραφής τους στο Πανεπιστημιακό Αθλητικό Κέντρο.

**Υπηρεσίες Υποστήριξης Σπουδών**

**Ιδρυματικός Λογαριασμός Χρήστη**

Ο [Ιδρυματικός Λογαριασμός Χρήστη](https://register.auth.gr/) (<https://register.auth.gr/>) είναι η ψηφιακή ταυτότητα μέλους του πανεπιστημίου που παρέχει σε όλους τους εγγεγραμμένους φοιτητές του Αριστοτελείου Πανεπιστημίου πρόσβαση σε υπηρεσίες, όπως: e-University Portal, ηλεκτρονικές υπηρεσίες απόκτησης Φοιτητικής Ταυτότητας και τις ηλεκτρονικές υπηρεσίες του ΑΠΘ, όπως το πανεπιστημιακό email, Wi-Fi, προσωπικές ιστοσελίδες, ιστολόγια, Εργαστήρια Υπολογιστών και υπηρεσίες διανομής λογισμικού. Η δημιουργία και η ενεργοποίηση του Λογαριασμού Χρήστη πραγματοποιείται ηλεκτρονικά μετά την ολοκλήρωση της εγγραφής στο πρόγραμμα. Για την ολοκλήρωση της διαδικασίας απαιτείται ένας ελληνικός αριθμός κινητού τηλεφώνου και σύνδεση στο διαδίκτυο, για τη λήψη των στοιχείων ενεργοποίησης του λογαριασμού (ΑΠΜ, Αριθμός Μητρώου Πανεπιστημίου και OTP, One Time Password) μέσω SMS. Η διαχείριση του ιδρυματικού λογαριασμού χρήστη και η πρόσβαση στις ηλεκτρονικές υπηρεσίες του ΑΠΘ είναι δυνατή μέσω της σελίδας [Διαχείριση](https://accounts.auth.gr/) [Λογαριασμού Χρήστη](https://accounts.auth.gr/) ([https://accounts.auth.gr](https://accounts.auth.gr/)).

**Ηλεκτρονική Γραμματεία**

Οι [Υπηρεσίες Ηλεκτρονικής Γραμματείας](https://sis.auth.gr/) (<https://sis.auth.gr/>) παρέχουν τη δυνατότητα για την προβολή των μαθημάτων και των βαθμολογιών καθώς και την ηλεκτρονική υποβολή δήλωσης μαθημάτων. Μέσω της ηλεκτρονικής γραμματείας είναι επίσης δυνατή η ηλεκτρονική αίτηση και υποβολή αιτημάτων προς τη γραμματεία (έκδοση βεβαιώσεων, πιστοποιητικών κ.α.)

**Υπηρεσίες Κεντρικής Βιβλιοθήκης**

Η ακαδημαϊκή ταυτότητα είναι απαραίτητη για τη χρήση του δικαιώματος δανεισμού των βιβλίων που βρίσκονται στις βιβλιοθήκες του ΑΠΘ. Για την απόκτηση αυτού του δικαιώματος, απαιτείται η υποβολή ηλεκτρονικής αίτησης προς την κεντρική βιλιοθήκη (<https://www.lib.auth.gr/el/libcard>) μετά την έκδοση της ακαδημαϊκής ταυτότητας.

Οι εγκαταστάσεις της Βιβλιοθήκης του ΑΠΘ βρίσκονται στην καρδιά της πανεπιστημιούπολης και φιλοξενούν περισσότερα από 1.000.000 βιβλία, περισσότερα από 3.000 επιστημονικά περιοδικά, περίπου 450.000 ηλεκτρονικά βιβλία και οπτικοακουστικό υλικό. Η κεντρική βιβλιοθήκη παρέχει:

* Αναζήτηση βιβλίων στις βιβλιοθήκες του ΑΠΘ με σκοπό τον δανεισμό τους (<https://www.lib.auth.gr/>) και ελεύθερη πρόσβαση σε όλες τις κύριες ηλεκτρονικές πηγές και βάσεις δεδομένων
* Αναγνωστήρια και Εργαστήρια Υπολογιστών

(<https://www.lib.auth.gr/en/reading-rooms-computer-labs>)

* Ηλεκτρονικά μαθήματα (<https://www.lib.auth.gr/en/ecourses>)
* Υπηρεσίες Υποστήριξης ΑΜΕΑ (<https://www.lib.auth.gr/en/amea>).
* Ιδρυματικό Καταθετήριο Επιστημονικών Εργασιών του ΑΠΘ (ΙΚΕΕ) (<http://ikee.lib.auth.gr/>)
* [Βιβλιοθήκη & Κέντρο πληροφόρησης](https://www.lib.auth.gr/). Ο ιστοχώρος δίνει τη δυνατότητα για αναζήτηση βιβλίων στις βιβλιοθήκες του ΑΠΘ με σκοπό τον δανεισμό τους.

**Βιβλιοθήκη Σχολών Νομικής - ΚΟΕ**

Η βιβλιοθήκη των Τμημάτων Πολιτικών Επιστημών και Οικονομικών Επιστημών βρίσκεται στο κτήριο Νομικής ΚΟΕ στον 1ο όροφο. Η βιβλιοθήκη περιλαμβάνει ….. έντυπα βιβλία, ……τίτλους ακαδημαϊκών περιοδικών, οπτικοακουστικό υλικό, διατριβές BA και MA καθώς και διδακτορικές διατριβές και ηλεκτρονικές πηγές και βάσεις δεδομένων.

Η βιβλιοθήκη του Τμήματος Δημοσιογραφίας και ΜΜΕ βρίσκεται στο ισόγειο του Νέου Κτιρίου στην οδό Βασιλέως Ηρακλείου 12. Η συλλογή της βιβλιοθήκης περιλαμβάνει 5.700 έντυπα βιβλία, 40 τίτλους ακαδημαϊκών περιοδικών, οπτικοακουστικό υλικό, διατριβές BA και MA καθώς και διδακτορικές διατριβές και ηλεκτρονικές πηγές και βάσεις δεδομένων.

Η βιβλιοθήκη της Νομικής Σχολής βρίσκεται στον 3ο όροφο του κτηρίου Νομικής-ΚΟΕ. Η συλλογή της βιβλιοθήκης περιλαμβάνει … έντυπα βιβλία, …..τίτλους ακαδημαϊκών περιοδικών, οπτικοακουστικό υλικό, διατριβές BA και MA καθώς και διδακτορικές διατριβές και ηλεκτρονικές πηγές και βάσεις δεδομένων.

**Πρόγραμμα Μαθημάτων και Αιθουσών**

Το [Πρόγραμμα Μαθημάτων και Αιθουσών](https://classschedule.auth.gr/) (<https://classschedule.auth.gr/>) είναι μια κεντρική πληροφοριακή εφαρμογή που παρέχει εξατομικευμένες πληροφορίες για το εξαμηνιαίο πρόγραμμα και τις αίθουσες στις οποίες διεξάγονται τα μαθήματα.

**Ηλεκτρονικά Μαθήματα**

Σκοπός των ηλεκτρονικών μαθημάτων είναι η ενίσχυση της συμβατικής διδασκαλίας μέσω της ηλεκτρονικής οργάνωσης. Η [Υπηρεσία Ηλεκτρονικών Μαθημάτων](https://elearning.auth.gr/) (<https://elearning.auth.gr/>) παρέχει μια πληθώρα ηλεκτρονικών εκπαιδευτικών εργαλείων για τον εμπλουτισμό και την ενδυνάμωση της διδακτικής διαδικασίας και εμπειρίας, τόσο των διδασκόντων όσο και των φοιτητών/τριών, και υλοποιείται από το λογισμικό ανοικτού κώδικα Moodle.

**Ηλεκτρονικοί Πόροι**

* [Heal-Link](https://www.heal-link.gr/) Online δωρεάν πρόσβαση σε ηλεκτρονικές πηγές (ηλεκτρονικά περιοδικά και άρθρα) για τα μέλη του Ιδρύματος
* [Ανοικτά ακαδημαϊκά μαθήματα/Opencourses](https://opencourses.auth.gr/) Στην πλατφόρμα αυτή διατίθενται δωρεάν μαθήματα που διδάσκονται στο ΑΠΘ και σχετικό οπτικοακουστικό και διαδραστικό πολυμεσικό περιεχόμενο, με ελεύθερη πρόσβαση. Αποτελεί μέρος της δράσης [Ανοικτά μαθήματα](https://opencourses.gr/)
* [Λογισμικό, διανομή και πρόσβαση σε λογισμικό](https://it.auth.gr/el/Services/software) Μέσω της υπηρεσίας Ηλεκτρονικού Αποθετηρίου (<https://it.auth.gr/el/Services/software>) γίνεται διανομή και πρόσβαση σε λογισμικό που παρέχει το Πανεπιστήμιο δωρεάν στα μέλη του, όπως είναι τα SPSS, MATLAB, ArcGIS, ANSYS
* [Υπηρεσίες cloud Microsoft Office365](https://portal.office.com/) Τα μέλη του ΑΠΘ έχουν πρόσβαση στις υπηρεσίες cloud της Microsoft μέσω του προγράμματος Office365 for Education.
* [Υπηρεσία Mycloud](https://mycloud.auth.gr/) H υπηρεσία προσφέρει προσωπικό δικτυακό χώρο δεδομένων, με εύκολη διαχείριση αρχείων και διαμοιρασμό με άλλους χρήστες. Το μέγεθος του διαθέσιμου αποθηκευτικού χώρου είναι 5 GB

[Nησίδες υπολογιστών](https://it.auth.gr/el/infrastructure/computerLabs) Παρέχεται δυνατότητα σύνδεσης σε υπολογιστές νησίδων που είναι κεντρικά διαχειριζόμενες με χρήση του ιδρυματικού λογαριασμού